Document ID: 32007D0020

KOMISIJAS LĒMUMS
(2006. gada 22. decembris)
par Kopienas finansiālu ieguldījumu epidemioloģiskās izpētes veikšanā un infekciozā katarālā drudža uzraudzības pasākumos sakarā ar šās slimības apkarošanas ārkārtas pasākumiem Beļģijā, Vācijā, Francijā, Luksemburgā un Nīderlandē 2006. un 2007. gadā
(izziņots ar dokumenta numuru K(2006) 6968)
(Autentisks ir tikai teksts holandiešu, franču un vācu valodā)
(2007/20/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), jo īpaši tā 3. panta 2.a punktu,
tā kā:
(1)
2006. gada augusta trešajā un ceturtajā nedēļā Nīderlandē, Beļģijā, Vācijā un Francijā bija infekciozā katarālā drudža uzliesmojumi rajonos, kur iepriekš tie nebija manīti. Sērga nopietni apdraud Kopienas lopus.
(2)
Lai noteiktu aizsardzības un uzraudzības zonas un nosacījumus dzīvnieku pārvadājumiem no šīm zonām, Komisija ir pieņēmusi vairākus lēmumus, kas groza 2005. gada 23. maija Lēmumu 2005/393/EK (2) par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām. Lēmums pēdējoreiz grozīts ar Komisijas Lēmumu 2006/761/EK (3) sakarā ar nesenajiem uzliesmojumiem, kas minēti 1. apsvērumā.
(3)
Lai visdrīzākajā laikā novērstu sērgas izplatīšanos, Kopienai saskaņā ar Lēmumu 90/424/EEK jāsniedz dalībvalstīm atbalsts to attaisnoto izdevumu finansēšanā, ko Nīderlande, Beļģija, Vācija un Francija ieguldījušas neatliekamos apkarošanas pasākumos.
(4)
Ir ieteicams steidzīgi ieviest saskaņotas uzraudzības darbības infekciozā katarālā drudža apkarošanai Nīderlandē, Beļģijā, Vācijā un Francijā.
(5)
Beļģija, Vācija, Francija, Luksemburga un Nīderlande ciešā sadarbībā ieviesa saskaņotus un pastiprinātus ārkārtas uzraudzības pasākumus epidēmijas ierobežošanai, veicot epidemioloģisko izpēti un slimības uzraudzību, ieskaitot seroloģiskās un virusoloģiskās uzraudzības un entomoloģiskās uzraudzības laboratoriskos izmeklējumus.
(6)
Sērgas piemeklētās dalībvalstis (Beļģija, Vācija, Francija, Luksemburga un Nīderlande) ir iesniegušas liecības par pastiprinātu sadarbību, veicot infekciozā katarālā drudža uzraudzības pasākumus, lai izvairītos no slimības izplatīšanās.
(7)
Saskaņā ar Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (4) dzīvnieku slimību izskaušanas ārkārtas pasākumi, ko veic pēc Kopienas noteikumiem, tiek finansēti no Eiropas Lauksaimniecības garantiju fonda līdzekļiem. Finanšu kontroles vajadzībām piemēro minētās regulas 9., 36. un 37. pantu.
(8)
Kopienas finansiālo ieguldījumu izmaksā ar noteikumu, ka plānotie pasākumi ir faktiski veikti un attiecīgās iestādes noteiktajā termiņā sniedz visu nepieciešamo informāciju.
(9)
2006. gada novembra pirmajā nedēļā Beļģija, Vācija, Francija, Luksemburga un Nīderlande iesniedza sākotnējas aplēses par izmaksām, ko prasīs epidemioloģiskās izpētes īstenošana un infekciozā katarālā drudža uzraudzības pasākumi saistībā ar pārējiem ārkārtas pasākumiem slimības apkarošanai. Aplēstā epidemioloģiskās uzraudzības pasākumu izmaksu summa ir EUR 12 533 634.
(10)
Kamēr Komisija vēl veic pārbaudes klātienē, jānosaka Kopienas finansiālā ieguldījuma pirmās iemaksas summa. Pirmajai iemaksai jābūt 50 % no Kopienas ieguldījuma, ko nosaka pēc aplēstajām attaisnotajām epidemioloģiskās uzraudzības pasākumu izmaksām. Ir lietderīgi arī noteikt maksimālās summas šo pasākumu ietvaros veikto pārbaužu izmaksu atlīdzināšanai.
(11)
Beļģijas, Vācijas, Francijas, Luksemburgas un Nīderlandes iestādes ir izpildījušas visas Lēmuma 90/424/EEK 3. pantā minētās tehniskās un administratīvās prasības.
(12)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta piešķiršana Beļģijai, Vācijai, Francijai, Luksemburgai un Nīderlandei
1. Sakarā ar ārkārtas pasākumiem infekciozā katarālā drudža apkarošanai 2006. un 2007. gadā Beļģija, Vācija, Francija, Luksemburga un Nīderlande ir tiesīgas saņemt Kopienas finansiālo atbalstu 50 % apmērā no izdevumiem, kuros ietilpst laboratorisko pārbaužu veikšanas izmaksas seroloģiskās un virusoloģiskās uzraudzības ietvaros un entomoloģiskās uzraudzības izmaksas, ieskaitot slazdu iegādi.
2. Maksimālās izmaksu summas, kas atmaksājamas Beļģijai, Vācijai, Francijai, Luksemburgai un Nīderlandei 1. pantā minētās seroloģiskās uzraudzības testam ELISA nepārsniedz EUR 2,5 par katru veikto pārbaudi.
3. Komisijas finansiālā ieguldījuma summā neiekļauj pievienotās vērtības nodokli.
2. pants
Maksāšanas kārtība
Pamatojoties uz atbilstīgi Lēmuma 90/424/EEK 9. panta 1. punktam klātienē veikto pārbaužu rezultātiem, Komisija izdara sākotnējo maksājumu, kas ir daļa no 1. pantā noteiktā Komisijas finansiālā ieguldījuma:
a)
Beļģijai - EUR 300 000,
b)
Vācijai - EUR 2 200 000,
c)
Francijai - EUR 100 000,
d)
Luksemburgai - EUR 25 000,
e)
Nīderlandei - EUR 165 000.
Maksājumus izdara, balstoties uz Beļģijas, Vācijas, Francijas, Luksemburgas un Nīderlandes iesniegtajiem dokumentiem par 1. panta 1. punktā minētās seroloģiskās, virusoloģiskās un entomoloģiskās uzraudzības laboratoriskajiem izmeklējumiem un slazdu iegādi.
3. pants
Nosacījumi izmaksas veikšanai un apliecinoši dokumenti
1. Lēmuma 1. pantā minēto Kopienas finansiālo ieguldījumu izmaksā, pamatojoties uz šādiem iesniegtiem dokumentiem:
a)
starpposma tehniskais ziņojums par uzraudzības tehnisko īstenošanu, ieskaitot rezultātus, kas iegūti laika posmā no 2006. gada 15. augusta līdz 2007. gada 31. martam,
b)
starpposma finanšu pārskats datorizētā formā saskaņā ar pielikumu par dalībvalstu izmaksām laika posmā no 2006. gada 15. augusta līdz 2007. gada 31. martam,
c)
galīgais tehniskais ziņojums par uzraudzības tehnisko īstenošanu, ieskaitot rezultātus, kas iegūti laika posmā no 2006. gada 15. augusta līdz 2007. gada 31. decembrim,
d)
galīgais finanšu pārskats datorizētā formā saskaņā ar pielikumu par dalībvalstu izmaksām laika posmā no 2006. gada 15. augusta līdz 2007. gada 31. decembrim,
e)
visu atbilstīgi Lēmuma 90/424/EEK 9. panta 1. punktam klātienē veikto pārbaužu rezultāti.
Dokumentiem, kas minēti a)-d) apakšpunktā, jābūt pieejamiem Komisijas veicamajās klātienes pārbaudēs, kas minētas e) apakšpunktā.
2. Starpposma tehniskais ziņojums un starpposma finanšu pārskats, kas minēti 1. punkta a) un b) apakšpunktā, iesniedzami līdz 2007. gada 31. maijam ieskaitot. Ja šo termiņu neievēro, Kopienas finansiālo ieguldījumu samazina par 25 % par katru nokavēto kalendāra mēnesi.
3. Galīgais tehniskais ziņojums un galīgais finanšu pārskats, kas minēti 1. punkta c) un d) apakšpunktā, iesniedzami līdz 2008. gada 31. maijam ieskaitot. Ja šo termiņu neievēro, Kopienas finansiālo ieguldījumu samazina par 25 % par katru nokavēto kalendāra mēnesi.
4. pants
Adresāti
Šis lēmums ir adresēts Beļģijas Karalistei, Vācijas Federatīvajai Republikai, Francijas Republikai, Luksemburgas Lielhercogistei un Nīderlandes Karalistei.
Briselē 2006. gada 22. decembrī

Labels: 0
18
5
6